Per Hafslund

Per Hafslund (1918–1990) var en norsk zoolog, pedagog, fotograf og programleder i NRK.  Han utga flere bøker i zoologi.

Hans far var sønn av handelsreisende Eivind Hafslund og Margit. Han var gift med Ragnhild Ihle-Hansen (15. mai 1918–2006), datter av Erling Thomas Ihle-Hansen (1887–1957) og Olga Karoline Kåsa (1889–1975).

Hafslund vokste opp i Drammen og ble cand.real. i entomologi (1947) på en avhandling om barkbiller hvorpå han spesialiserte seg på skogsinsekter på Norges landbrukshøgskole.Per Hafslund, nekrolog (16.5.1990) i Aftenposten

Han var bosatt i Lier. Han startet karrieren som lærer og var lektor ved Drammen kommunale realskole 1947–1952 og ved Drammen offentlige høyere almenskole (nå Drammen videregående skole) 1952–1975. I denne perioden la han ned et stort arbeid for popularisering av zoologisk fagstoff. Han ble tilknyttet NRK radios skolekringkasting (1952) og lagde flere programserier.

I fjernsynets barndom i Norge ble han spesielt kjent for serien Dyreliv på nært hold (tyve episoder, regissert av Sverre Tinnå og ti episoder regissert av Are Fiva). Hafslund lanserte slimålen som nasjonaldyr i Nitimens kåring (1978), og ble i en parodi av Rolf Just Nilsen den som oppdaget «skalleknarpen». En astma-sykdom avkortet hans lærervirke, men han fortsatte med radioprogram.Per Hafslund med radio som terapi, men ville vært millionær med timelønn i NRK, i VG (13. januar 1977) Hafslund ledet over sytti episoder av den Prix Italia-nominerte serien Naturprogram for små og store i samarbeid med zoolog Karsten Edvardsen, programsekretær Knut Røe og tekniker John Andreas Hansen.

Gjennom sin innsats i fjernsyn ble Hafslund blant annet kjent for sin særegne omgang med naturen. Her kan nevnes at han kunne spise rå maur rett fra tua og koke tang fra fjæra. Han ble av flere kalt landets første TV-kjendis.

Hans samling av stillbilder ble arkivert i bildebyrået Samfoto som i 2011 ble en del av bildebyrået NTB Scanpix.

 Utvalgte bokutgivelser 
 Dyrebilder (1957)
 Naturens eventyr (1962)
 Dyr i kameraøyet, Gyldendal (1964)
 Norges dyr (1980)

 Referanser 

 Eksterne lenker 
 Historiske opptak, Per Hafslund - NRK

Kategori:Norske zoologer
Kategori:Norske fotografer
Kategori:Norske radioprogramledere
Kategori:Norske TV-programledere
Kategori:Norske sakprosaforfattere
Kategori:Programledere for NRK TV
Kategori:Programledere for NRK Radio
Kategori:Personer fra Drammen kommune